
România trăiește pe datorie. PSD și PNL au dus 

136 miliarde de lei. Adică peste 27 de miliarde de euro. Aceasta este suma record 
plătită de Guvernul României în 2023, în contul datoriei publice. Practic, 
aceștia sunt banii pe care statul român i-a plătit înapoi creditorilor de la care s-a 
împrumutat, ca să poată funcţiona. Cu tot cu dobânzi. Sunt bani aproape de două 
ori mai mulţi decât întreg bugetul alocat Educaţiei în acest an. 


Ani de deficite bugetare ridicate, exacerbate de noi cheltuieli sociale, risipă, dorința 
de a nu majora taxe și incapacitatea de a le colecta pe cele deja existente au 

dus datoria publică a României la niveluri istorice: cu un total de 944 miliarde de 
la sfârșitul lunii noiembrie 2023, datoria guvernamentală este la cel mai ridicat 
procentaj raportat la PIB (58,3%) din istoria României. 


Doar în perioada 2017-2023, datoria publică aproape s-a triplat. În aceeași 
perioadă, produsul intern brut (PIB) s-a dublat. Practic, stocul de datorie publică a 
crescut mai alert decât economia. 


Alarmantă nu este neapărat suma absolută sau procentajul. Majoritatea statelor se 
împrumută pentru a-și finanța diverse cheltuieli bugetare. Ce ar trebui să ne 
îngrijoreze în România este lipsa de echilibru și disciplină fiscală de care guvernanţii 
dau dovadă an după an. 


Traiectoria nesustenabilă a datoriei nu reprezintă motiv de îngrijorare pentru 
politicieni, chiar dacă pe legislaţia în vigoare cheltuielile sunt prognozate să 
depășească încasările cel puţin până în 2029. 


35 miliarde lei va plăti dobânzi România în 2024, pentru 
împrumuturile sale 


Sursa: Ministerul Finanţelor 


Totodată, din cele 136 de miliarde de lei plătite în contul serviciului datoriei publice 
în 2023 (cheltuieli cu dobânzi + plăţi de principal), aproape 30 de miliarde reprezintă 
doar cheltuieli cu dobânzile. Acestea urmează să crească în 2024 la 35 miliarde de 
lei, aproape dublu față de 2021, potrivit datelor Ministerului de Finanţe. 


Preocupațţi să facă faţă politic unui super-an electoral cum este 2024, guvernanţii 
transformă acest an în borna care consfinţește traiul pe datorie al României, din 
acest deceniu. 


Pentru că asta preconizează bugetul din acest an: un deceniu întreg de trai pe 
datorie. După deficite de peste 4-5% din PIB în ultimii 5 ani, România va continua cu 
deficite de peste 4% cel puţin până în 2027, când guvernanţii speră că vom reveni 
subit și miraculos sub pragul de 3% din PIB. 


De ce miraculos? Pentru că ajustarea este preconizată să aibă loc aproape complet, 
graţie reducerii cheltuielilor bugetare ca procent în PIB, de la 39% în 2024 la 35% în 
2027. 


Realitatea este însă alta: pe legislaţia și calculele bugetare în vigoare, România va 
continua să trăiască cu deficite mari cel puţin până în 2029. Ceea ce înseamnă 10 
ani consecutivi de deficite bugetare mari, de peste 3%. lar acesta e un scenariu bun, 
în care nu apar șocuri externe puternice, care să destabilizeze și mai puternic 
economia și finanţele publice românești. 


În urmă cu trei ani, Finanţe prognozau pentru 2024 un 
deficit de doar 3% 


În 2023, deficitul prognozat pentru final de an era 4,4% din PIB, echivalentul a circa 
70 miliarde de lei. La final de 2023, gaura bugetară s-a mărit însă mult peste 
estimările guvernului și a ajuns la 5,7% din PIB, adică aproximativ 93 miliarde. E un 
derapaj de aproape 30% în plus. 


Această discrepanţă a provenit, în buna cutumă bugetară românească, dintr-o boală 
sistemică mai veche: statul român își subestimează cheltuielile și își supraestimează 
veniturile. Pe parcursul anului 2023, Guvernul a fost nevoit să vină cu majorări de 
taxe, pentru a nu își pierde credibilitatea în fața Comisiei Europene, a pieţelor și a 
agențiilor de rating. 


Deficitul din 2023 vine însă după alţi trei ani de deficite bugetare record. 


Nimeni nu se așteaptă, deci, la minuni peste noapte în sistemul bugetar al României. 
Totuși, în ciuda remedierii graduale pe care ne-o permit agenţiile de rating, 
partenerii europeni și pieţele financiare, este evident că Guvernul nu poate 
introduce suficiente ajustări, într-un an ca 2024, încărcat de patru runde de 
alegeri. 


Norocul României, dacă se poate vorbi de așa ceva într-un context economic, este 
existenţa unei lichidităţi ample în pieţele internaţionale, care încă sunt inundate cu 
bani. Practic, banii curg din toate sursele. Din fonduri europene și PNRR se 
finanţează mare parte din investiţii, iar a treia cerere de plată din PNRR (de 2,7 
miliarde de euro) abia a fost trimisă, la finalul lui 2023. În același timp, piaţa internă 


și cea externă sunt mai mult decât bucuroase să împrumute România la dobânzi 
de 6-7%, cum au făcut de altfel și în ultimii ani. 


Tocmai de aceea, 2024 riscă să fie un an în urma căruia România se va afunda și n. 
puternic pe traiectoria către o criză a datoriilor. Ce o poate declanșa? E nevoie 
doar de un șoc extern puternic, care să destabilizeze economia. 


Derapajul pe partea de împrumuturi va continua până în 
2027 


Conform documentelor programatice pentru perioada 2024-2027, derapajul pe 
partea de împrumuturi va continua cel puţin până în 2027. 


Atunci preconizează Guvernul că vom ieși din procedura de deficit excesiv, deși în 
cadrul PNRR, Guvernul și-a asumat revenirea sub limita europeană de 3%, în 2024. 


În prezent, reintrarea în regulile bugetare europene se dorește a se face treptat: 
deficitul ar urma să fie de 5% în 2024, 4,7% din PIB în 2025 și 4,2% din PIB în 2026, 
iar abia din 2027 va reveni sub 3%. 


În realitate, nu este de fapt o reducere la nivel de sumă absolută: în termeni 
nominali, deficitul va rămâne constant la peste 80 de miliarde de lei. România se 
bazează însă că în anii următori, PIB-ul îi va crește, deci procentul datoriilor va fi mai 
mic. Așadar, deficitul bugetar ar urma să se reducă exclusiv datorită creșterii 
prognozate a PIB în anii viitori. 


Desigur, asta dacă nu vor apărea noi legi cu scop electoral, care să adauge și mai 
multe complicaţii pentru echilibrul bugetar și să precipite anumite măsuri agresive 
de taxare în 2025, după rundele de alegeri. 


La această posibilitate face trimitere inclusiv Banca Naţională a României (BNR), în 
minuta ședinței sale din ianuarie 2024. BNR arată că „execuţia bugetară din 2023 și 
coordonatele programului bugetar aprobat pentru 2024 (...) ar putea 

reclama suplimentarea pachetului de măsuri fiscal-bugetare corective, inclusiv în 
contextul procedurii de deficit excesiv și al condiţionalităţilor atașate altor acorduri 
încheiate cu Comisia Europeană”. 


O reducere a deficitului nominal exclusiv prin tăierea cheltuielilor este 
improbabilă, din cauza lipsei de spaţiu de manevră pentru astfel de tăieri. 


Pe de altă parte, în documentele publicate de Ministerul Finanţelor nu se face nici. 
referire la măsuri de îmbunătăţire a veniturilor bugetare, cu excepţia referirilor la 
sporirea gradului de conformare voluntară și reducerea evaziunii fiscale, prin 
digitalizarea ANAF. 


Boala deficitelor mari și constante creează simptome pe 
termen lung 


Pe lângă efectele pe termen scurt din economie, pozitive sau negative, cheltuielile 
mari și constante pe datorie creează probleme pe termen lung pentru 
sustenabilitatea finanţelor publice. 


Cum va reuși România să aloce 2,5% din PIB la apărare, 6% la educaţie, să crească 
alocarea la sănătate, să continue să majoreze salarii și pensii cu procente mai mari 
decât rata inflaţiei și să construiască școli, spitale și autostrăzi, dacă va ajunge să 
plătească în fiecare an câte 10% din veniturile bugetare pe dobânzile aferente 
datoriei? 


Dacă nu prin majorări de taxe, atunci prin noi împrumuturi. Dar, România deja 
atrage anual din pieţe aproape o sută de miliarde de lei pentru plata împrumuturilor 
ajunse la scadenţă. 


Această supra-îndatorare înseamnă, de asemenea, că Guvernul preia din bănci bani 
care în mod normal ar putea fi alocaţi în mod productiv la finanţarea de investiţii 
private, pentru majorarea ofertei de bunuri și servicii din economie. 


La această ecuaţie se adaugă, începând cu 2026, închiderea robinetului finanţărilor 
din partea UE, în contextul finanţării efortului de reconstrucţie a Ucrainei. 


După cum arată unii economiști, suma necesară reconstrucției (estimată la peste 500 
de miliarde de dolari) va fi asigurată într-o bună măsură de UE și SUA. Asta va 
transforma România într-un contributor net la bugetul UE, iar finanţarea dezvoltării 
României va trebui realizată în mod special din resurse interne. 


O altă provocare bugetară structurală pentru România este valul pensionării 
„decreţeilor”. Preconizată să înceapă în 2026-2027, pensionarea celei mai 
numeroase generaţii din România va inversa piramida vârstelor și va pune 

o presiune suplimentară majoră pe bugetul naţional. 


Un buget în care raportul dintre cheltuielile publice considerate „rigide” (cheltuieli 
sociale + salariale în sectorul public) și veniturile bugetare ciclice (venituri fiscale + 
contribuţii de asigurări sociale) este de aproximativ 80% de ani buni. 


Cât spaţiu are într-adevăr România să taie din cheltuieli, 
excluzând investiţiile 


Având în vedere că strategia fiscal-bugetară 2024-2026 vizează o corecție a 
deficitului aproape exclusiv pe partea de cheltuieli, trebuie căutat un răspuns la 
întrebarea: cât spaţiu are România să reducă cheltuielile, excluzându-le pe cele cu 
investiţiile — care oricum sunt tăiate la rectificări? 


Un răspuns parţial poate fi găsit în nivelul deficitului structural din bugetul anului 
2024. Deficitul structural înseamnă diferenţa dintre venituri permanente și cheltuieli 
permanente. 


Acesta este preconizat să atingă în 2024 un nivel de 4,3%, după 5,4% în 2023. 
Desigur, până în 2027, când va scădea din nou subit și miraculos sub ţinta de 3%, 
acest deficit va rămâne la un nivel de peste 4% și va fi unul din cele mai mari din 
UE, pentru următorii patru ani. 


Asta în condiţiile în care intrarea în zona euro cere deficit structural mic și spaţiu 
fiscal suficient (venituri fiscale mai mari) pentru amortizarea de șocuri externe 
precum războaie în vecinătate sau crize economice, de sănătate publică și așa mai 
departe. 


Această proiecție arată încă odată că mare lucru nu se va schimba în următorii ani la 
nivel de filosofie bugetară. 


O altă coordonată care arată cât de redus este spaţiul de manevră este structura 
cheltuielilor cu salariile din sectorul public. In sectorul public sunt aproape 1,3 
milioane de angajaţi. 


Din aceștia, undeva la 370.000 sunt în educaţie (inclusiv unităţi de învățământ 
superior de stat), aproximativ 350.000 în sănătate, 125.000 la Ministerul de Interne și 
72.000 în structurile MApN. Scăzând aceste domenii și altele ce ţin de ordine pub! 
(SRI, SIE, etc.), rămân undeva la 400.000-450.000 posturi în administraţia publică 
centrală și locală. 


Doar că din reducerea personalului de pe aceste posturi din administraţie, s-ar 
economisi cel mult 0,5%-0,6% din PIB, potrivit evaluărilor Consiliului Fiscal. 


Nu trebuie uitat faptul că orice reduceri de cheltuieli permanente, de exemplu prin 
eliminarea de posturi în domeniul administraţiei, vor fi înlocuite cu cheltuieli în 
domeniul educaţiei, înarmării, energiei sau sănătăţii, care au fost neglijate în deceniul 
trecut. 


Finanţarea României pe pieţele externe nu va continua la 
infinit 
Chiar dacă România oferă dobânzi ridicate la instrumentele sale de datorie, deci 


atractive pentru investitori, aceștia au opţiuni alternative, pentru că dobânzile sunt 
mari peste tot în lume. 


Pieţele finanţează România atât timp cât economia mondială nu este lovită de 
șocuri negative puternice, care să întrerupă fluxurile internaţionale de capital 
dinspre centru către periferii și atât timp cât agenţiile de rating nu ne pun piedică, 
scăzându-ne ratingul. 


Acestea din urmă au început deja să transmită însă anumite semnale negative la 
adresa României. 


Intr-o analiză asupra noii legi a pensiilor, adoptată în noiembrie 2023, agenţia 
Standard and Poor's spune că măsurile Guvernului de îmbunătăţire a colectării sunt 
ineficiente pentru a acoperi gaura creată de noile cheltuieli. 


La rândul său, agenţia Fitch Ratings a avertizat că „noua lege a pensiilor ar putea 
duce la o traiectorie mai puţin favorabilă a datoriei suverane și la slăbirea pe 
termen mediu a credibilităţii fiscale", dacă majorarea pensiilor nu va avea surse și 
măsuri clare de finanţare. 


30 miliarde lei este impactul bugetar al noii legi a 
pensiilor, în 2024 


Impactul bugetar al noii legi a pensiilor este de 30 de miliarde în 2024 și de 55 de 
miliarde de lei în 2025. 


Un derapaj fiscal persistent „ar submina credibilitatea strategiei fiscale a României, în 
mod special angajamentul de a aduce deficitul bugetar sub 3% din PIB pentru a ieși 
din procedura de deficit excesiv”, mai arată agenţia Fitch. 


Totodată, într-o analiză premergătoare adoptării noii legi a pensiilor, S&P Ratings 
avertiza că ratingul României ar putea fi redus dacă creșterea economică va fi sub 
2% pe perioada 2024-2026 și guvernul nu reduce suficient deficitul pe termen 
mediu. Agenţia americană face trimitere în respectiva analiză la deteriorarea 
costurilor cu serviciul datoriei guvernamentale. 


De unde vom lua 181 miliarde de lei, în 2024 


Pe lângă împrumuturile de 86,6 miliarde de lei pentru a acoperi gaura bugetară, 
guvernul României va trebui să se împrumute în acest an alte aproximativ 95 de 
miliarde de lei, pentru a plăti datoria care ajunge la scadenţă. Suma totală de 
aproximativ 181 de miliarde de lei se numește necesar brut de finanţare. Aceasta 
este mai mică față de cele 205 de miliarde de lei împrumutate în 2023 (12,9% din 
PIB). 


Finanţarea în 2024 s-ar putea dovedi dificil de asigurat, dacă condiţiile de piaţă se 
vor complica. Finanţatorii externi sunt deja supraîncărcaţi cu obligaţiuni românești 
în lei. Creditorii nerezidenţi au o deţinere procentuală de 27,4% din stocul total de 
datorie publică denominată în lei, după intrări nete de 33 de miliarde de lei în 2023, 
arată analiștii băncii austriece Erste. 


Potrivit acestora, o sursă relevantă de finanţare ar putea fi fondurile de pensii private 
Pilon II. În 2024, acestea vor avea intrări de 12 miliarde de lei din contribuţia 
obligatorie pe salarii, bani care teoretic ar putea fi reinvestiţi în titluri de stat. 


Totodată, 20 de miliarde ar putea veni de la persoane fizice. Populaţia a împrumutat 
deja Guvernul cu alte 20 miliarde de lei în 2023, prin intermediul programelor Tezaur 


și Fidelis. 


Alte cel puţin 60 de miliarde de lei vor fi atrase de pe pieţele externe, prin emisiur' 
de titluri de stat în valută, iar 10 miliarde de lei ar putea proveni de la bănci ce 
activează în România, dacă acestea doar își păstrează expunerea pe titluri de stat la 
un nivel similar ca cel din prezent, în raport cu totalul activelor. 


Băncile comerciale din România au circa 20% din activele totale în titluri de stat, o 
expunere mai mult decât substanţială. În același timp, au un surplus de lichiditate de 
peste 40 de miliarde de lei. 


Per total, de pe piaţa internă, Guvernul are în plan împrumuturi de circa 120 de 
miliarde de lei. 


In același timp, Ministerul Finanţelor pregătește ca soluţie la riscul valutar emiterea 
de datorie în noi monede. Astfel, România ar urma să emită în acest an, pe piaţa 
japoneză, titluri de stat denominate în yeni printr-un așa-numit program Samurai. 


Cât va plăti România, în 2024, în contul serviciului 
datoriei publice 


Peste 122 miliarde de lei (24 miliarde de euro) va plăti România, în 2024, în contul 
datoriei deja emise. Din acestea, 80 de miliarde de lei vor merge către creditori 
interni și 35 de miliarde către creditori externi. 


Cât 2.300 de kilometri de autostradă, la un preţ de 10 milioane de euro per 
kilometru sau aproape 100 de stadioane de fotbal precum Arena Naţională din 
București. 


Conform estimărilor de la Finanţe, ce au la bază datoria contractată la final de 
noiembrie, sumele de plătit în contul serviciului datoriei publice ar urma să scadă la 
69 miliarde de lei, în 2030. Dar până atunci, România va mai fi emis datorie nouă, 
care va adăuga la sumele anuale de rambursat sub forme de rate de capital și 
dobânzi. 


Pentru a contura cum se modifică aceste sume, este îndeajuns să consultăm un 
document intitulat Strategia de administrare a datoriei publice guvernamentale 


2022-2024, emis în 2021 de Direcţia generală trezorerie și datorie publică, din cadrul 
Ministerului Finanţelor. 


În documentul Finanţelor, la pagina 10, se arăta că în 2024 România trebuia să ai. 
rambursări de rate de capital (deci fără dobânzi) de puţin peste 60 de miliarde de 
lei. Cu aproximativ 30 de miliarde sub sumele ce vor fi plătite în realitate, în 2024, 
sub formă de rambursări de rate de capital, conform ultimelor proiecții de la MF. 


De asemenea, în respectiva strategie se prognoza un necesar de finanţare de 112 
miliarde de lei pentru 2024. Cu aproape 70 de miliarde de lei sub realitatea 
bugetului. 


Un risc major pentru evoluţia datoriei și plata ei este faptul că ponderea datoriei în 
euro în datoria totală se ridica la 42% în septembrie, în timp ce a celei în dolari se 
apropia de 10%. 


Dacă, în urma unui șoc advers, leul ar cunoaște o depreciere mare în raport cu euro 
și dolarul, datoria de plătit va crește semnificativ. 


La final, cine va plăti? 


Corecţia fiscală pe care România și-a asumat-o în fața Comisiei Europene, a 
agenţiilor de rating și a finanţatorilor rămâne extrem de complicată, mai ales după 
ani de afundare în deficite tot mai mari. 


Istoria arată că, atunci când cuțitul ajunge la os, guvernanţii aleg întotdeauna 
soluţia simplă: creșterea TVA. De altfel, aceasta a fost soluția 

propusă recent României de către Comisia Europeană, pentru majorarea veniturilor 
și astuparea găurii bugetare: creșterea cotei standard de TVA de la 19%, la nivelul 
mediu din UE, de 21%. 


O astfel de creștere a TVA ar reduce însă deficitul bugetar cu doar 0,7% din PIB, 
ducând inclusiv la o creștere de 1% a inflaţiei, după cum arată într-un articol Lucian 
Croitoru, consilier al guvernatorului BNR. 


Realitatea este că România va continua să trăiască cu deficite mari cel puţin până 
în 2029 (10 ani consecutivi de deficite de peste 3%), iar asta cu condiţia să fie evitate 


șocuri externe puternice care să destabilizeze economia și finanţele publice și să 
producă scăderi ale ratingului suveran. 


Ce s-a întâmplat cu bugetul României, în ultimii ani, reprezintă o joacă imorală cu 
focul pe care guvernanţii și-au asumat-o, deseori din calcule electorale. Ce nu și-au 
asumat însă este ce se întâmplă cu nota de plată, mai ales în cazul apariţiei unor 
dezechilibre macroeconomice neașteptate. 


Articol editat de Andrei Luca Popescu 


criza economica +datoria publica +deficit bugetar +dobanzi 
+Klaus lohannis + Marcel Ciolacu nicolae ciuca 4PNL 4Psd 


traim pe datorie 


Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 


Liberal declară despre fuziunea PSD+PNL: „Dacă ne prostituăm, să ne prostituăm total” 
Prin comasare Ciolacu și Ciucă vor să ascundă scorul real al partidului pe care îl conduc 


Isărescu se laudă cu politica monetară „adecvată”, când inflaţia e la peste 7% și va intra în ţinta 
impusă abia în doi ani. In Cehia, inflaţia a revenit în ţintă, în Polonia și Ungaria a scăzut la sub 4% 


Dacă fură împreună, de ce nu pot candida împreună / Adevărul despre fuziunea PSD+PNL 


Cazul Nenciu: Un primar cu alură de interlop, Ciprian Ciceu, apropiat al clanului Caran, a 


Vlad Oprea! Primarul din Sinaia, protejat de spălat prin Cristina Șchiopu 2,8 milioane de 
Lucian Bode și instituţiile statului. Case pentru dolari. Divele de pe Tiktok, fabrică de bani 
familia Bode pentru clanurile interlope 
Renovarea Vila Lac | și a sediului Guvernului, Mihai Tudose, relicva sistemului ascunsă la 
tunul de peste 100 de milioane de euro al Bruxelles: Jaf de 10 milioane de euro la 
baronilor PSD, Neacșu și Moraru conducta BRUA. Asociere cu 'Ndrangheta 


NATO și vacanţele lui lohannis. Se autopropune șef 


Ce presupun acordurile de securitate pe care Ucraina le are în vedere cu aliații săi, inclusiv cu 
România? 

Comisarul european pentru agricultură, Janusz Wojciechowski, propune o schimbare de politică, în 
timp ce fermierii protestează 


Legea junglei, la Romsilva: salariile pădurarilor sunt consumate de conducere 

Explozie într-un salon de la Spitalul Movila, din Ploiești: o persoană rănită 


O 3 minute în urmă 


PSD și PNL mută alegerile prezidenţiale în septembrie. Vor să îl pună președinte pe 


Ciolacu 


O o oră în urmă 


Ucraina cere Poloniei să îi „neutralizeze” pe fermierii care aruncă grâu și cereale ucrainene 


din mijloacele de transport 


O 3 ore în urmă 


Bruxelles: Fermierii au incendiat cauciucuri și baloţi! 


O 3 ore în urmă 


România trăiește pe datorie. PSD și PNL au dus ţara pe marginea prăpastiei 


O 4 ore în urmă 

